b'\n_START_ARTICLE_\nJesse Niemi\n_START_SECTION_\nKorisliigaan\n_START_PARAGRAPH_\nNiemen ensiesiintyminen p\xc3\xa4\xc3\xa4sarjatasolla tapahtui Pyrinn\xc3\xb6n paidassa 3. tammikuuta 2007 pelatussa vierasottelussa Pussihukkia vastaan. Niemi pelasi ensimm\xc3\xa4isess\xc3\xa4 p\xc3\xa4\xc3\xa4sarjan peliss\xc3\xa4\xc3\xa4n nelj\xc3\xa4 minuuttia. Ennen t\xc3\xa4t\xc3\xa4 Niemi oli pelannut miesten edustusjoukkueen mukana joulutauolla harjoitusottelussa Vladivostokia vastaan Tampereella. Ensimm\xc3\xa4iset pisteens\xc3\xa4 Korisliigassa Niemi teki 24. tammikuuta 2007 peliss\xc3\xa4 Lappeenrannan NMKY:t\xc3\xa4 vastaan, kun h\xc3\xa4n heitti sis\xc3\xa4\xc3\xa4n kahden pisteen heiton. Kaudella 2006\xe2\x80\x9307 Niemi pelasi yhteens\xc3\xa4 seitsem\xc3\xa4ss\xc3\xa4 ottelussa. kaudella 2007\xe2\x80\x9308 Niemen saama vastuu kasvoi huomattavasti ja h\xc3\xa4n pelasi runkosarjan otteluissa l\xc3\xa4hes 20 minuuttia ottelua kohti pistekeskiarvolla 5,1. Niemi valittiin kauden palkitsemistilaisuudessa Korisliigan vuoden tulokkaaksi.\n_START_SECTION_\nPyrinn\xc3\xb6n menestysvuodet\n_START_PARAGRAPH_\nSeuraavalla kaudella Pyrint\xc3\xb6 ylsi ilmi\xc3\xb6m\xc3\xa4isen runkosarjan kev\xc3\xa4tpuoliskon voittoputken my\xc3\xb6t\xc3\xa4 pudotuspeleihin, jossa joukkue selviytyi lopulta pronssimitaleille asti. T\xc3\xa4m\xc3\xa4 tiesi Niemelle ensimm\xc3\xa4ist\xc3\xa4 aikuisten SM-tason mitalia. Suomen cupissa Pyrint\xc3\xb6 sai hopeaa. Seuraavalla kaudella Pyrinn\xc3\xb6n taistelupelaajaksi yh\xc3\xa4 selvemmin profiloitunut Niemi voitti joukkueen mukana sen ensimm\xc3\xa4isen Suomen mestaruuden. H\xc3\xa4n heitti piste-enn\xc3\xa4tyksens\xc3\xa4, 18 pistett\xc3\xa4, lokakuussa pelatussa ottelussa Katajaa vastaan._NEWLINE_Kauden 2010\xe2\x80\x932011 Pyrint\xc3\xb6 aloitti heikosti, sill\xc3\xa4 vain v\xc3\xa4h\xc3\xa4isi\xc3\xa4 pelaajamuutoksia kokenut edelliskauden mestarijoukkue h\xc3\xa4visi ensimm\xc3\xa4isist\xc3\xa4 kuudesta runkosarjaottelustaan nelj\xc3\xa4. T\xc3\xa4m\xc3\xa4n j\xc3\xa4lkeen joukkue h\xc3\xa4visi runkosarjassa vain kolmesti, mink\xc3\xa4 ansiosta Pyrint\xc3\xb6 teki runkosarjan piste-enn\xc3\xa4tyksen ja voitti sarjan toisen kerran per\xc3\xa4kk\xc3\xa4in. Runkosarjan kev\xc3\xa4tkauden ainoan tappionsa Pyrint\xc3\xb6 koki helmikuun alussa kotonaan Korihaille. Niemi oli kyseisess\xc3\xa4 ottelussa Pyrinn\xc3\xb6n paras pisteidentekij\xc3\xa4 heitetty\xc3\xa4\xc3\xa4n kauden piste-enn\xc3\xa4tyksens\xc3\xa4 17 pistett\xc3\xa4. Kaudella 2010\xe2\x80\x932011 Niemi pelasi ensimm\xc3\xa4ist\xc3\xa4 kertaa kaikissa runkosarjaotteluissa, ja h\xc3\xa4n teki enn\xc3\xa4tyksens\xc3\xa4 sek\xc3\xa4 tehdyiss\xc3\xa4 pisteiss\xc3\xa4 (230) ett\xc3\xa4 ottelukohtaisessa pistekeskiarvossa (5,2 pistett\xc3\xa4/ottelu). Pudotuspeleiss\xc3\xa4 Pyrint\xc3\xb6 eteni loppuotteluihin voitettuaan sek\xc3\xa4 Torpan Pojat ett\xc3\xa4 Korihait 3\xe2\x80\x930-otteluvoitoin. Loppuottelusarjassa Pyrint\xc3\xb6 ja Kataja voittivat vuorotellen kotisaleissaan. Edelliskauden tapaan viides ja ratkaiseva ottelu pelattiin Pyynikill\xc3\xa4, ja Pyrint\xc3\xb6 otti vakuuttavalla voitolla toisen per\xc3\xa4kk\xc3\xa4isen Suomen mestaruutensa. Niemi pelasi kaikissa pudotuspeleiss\xc3\xa4 4,2 pisteen ottelukohtaisella keskiarvolla ja heitti pudotuspelien piste-enn\xc3\xa4tyksens\xc3\xa4, 11 pistett\xc3\xa4, aprillip\xc3\xa4iv\xc3\xa4n\xc3\xa4 Torpan Poikia vastaan. Viimeisess\xc3\xa4 loppuottelussa h\xc3\xa4n teki kahdeksan pistett\xc3\xa4 ja kyseisen kauden pudotuspelien parhaan plus-miinustilastomerkint\xc3\xa4ns\xc3\xa4 +22._NEWLINE_Kaudella 2011\xe2\x80\x932012 Niemi pelasi runkosarjassa 37 ottelua 4,2 pisteen ja 1,8 levypallon keskiarvoilla. Pyrint\xc3\xb6 sijoittui Korisliigassa nelj\xc3\xa4nneksi, ja cupissa joukkue h\xc3\xa4visi loppuottelussa Joensuun Katajalle. Elokuussa 2012 Niemi teki Pyrinn\xc3\xb6n kanssa vuoden jatkosopimuksen. Lokakuussa h\xc3\xa4n pelasi 200. p\xc3\xa4\xc3\xa4sarjaottelunsa._NEWLINE_Niemi k\xc3\xa4rsi kaudella 2012\xe2\x80\x932013 vuodenvaihteessa heittok\xc3\xa4den vammasta. H\xc3\xa4n heitti uuden Korisliigan piste-enn\xc3\xa4tyksens\xc3\xa4, 19 pistett\xc3\xa4, huhtikuussa Joensuussa Katajaa vastaan. Pyrint\xc3\xb6 sijoittui runkosarjassa nelj\xc3\xa4nneksi, mutta h\xc3\xa4visi puoliv\xc3\xa4lier\xc3\xa4ss\xc3\xa4\xc3\xa4n Kauhajoen Karhulle ja sijoittui lopulta viidenneksi. Pyrint\xc3\xb6 pelasi kauden aikana my\xc3\xb6s EuroChallengen lohkovaiheessa ja voitti Suomen cupin.\n_START_SECTION_\nJoensuun Kataja\n_START_PARAGRAPH_\nKes\xc3\xa4ll\xc3\xa4 2013 Niemi saavutti opiskelupaikan It\xc3\xa4-Suomen yliopistosta ja teki n\xc3\xa4in ollen kolmen vuoden pelaajasopimuksen paikallisen Joensuun Katajan kanssa. Niemi k\xc3\xa4rsi kauden aikana loukkaantumisesta. Teemu Rannikon vahvistama Kataja selviytyi loppuotteluihin, jossa se h\xc3\xa4visi Pyrinn\xc3\xb6lle otteluvoitoin 3\xe2\x80\x931. Kataja sai historiansa kuudennen ja Niemi uransa ensimm\xc3\xa4isen SM-hopeamitalin. Seuraavan kauden alussa Niemi loukkasi polvensa eik\xc3\xa4 pystynyt pelaamaan muutamaan viikkoon._NEWLINE_Helmikuussa 2016 Niemi teki kahden kauden pituisen jatkosopimuksen Katajan kanssa. Opiskelun ja pelaajauransa yhdist\xc3\xa4miseen sek\xc3\xa4 seuran tarjoamiin olosuhteisiin tyytyv\xc3\xa4isen Niemen sopimukseen sis\xc3\xa4ltyi lis\xc3\xa4ksi yhden kauden jatko-optio.\n_START_SECTION_\nMaajoukkue\n_START_PARAGRAPH_\nNiemi edusti Suomen B- ja A-nuorten sek\xc3\xa4 alle 20-vuotiaiden maajoukkueita. H\xc3\xa4n pelasi B-nuorissa 24 ottelua 5,9 pisteen keskiarvolla ja A-nuorissa 22 ottelua 5,7 pisteen keskiarvolla. Alle 20-vuotiaiden maajoukkueessa Niemi pelasi 24 ottelua 3,8 pisteen keskiarvolla. Alle 20-vuotiaiden ottelukohtaisen piste-enn\xc3\xa4tyksens\xc3\xa4, 13 pistett\xc3\xa4, h\xc3\xa4n heitti Ruotsia vastaan 19. hein\xc3\xa4kuuta 2010._NEWLINE_Niemi pelasi Suomen universiadijoukkueessa vuoden 2011 kilpailuissa Kiinan Shenzheniss\xc3\xa4. Joukkue ylsi Shenzheniss\xc3\xa4 maan historian parhaaseen universiadisijoitukseen koripallossa sijoituttuaan seitsem\xc3\xa4nneksi. Kes\xc3\xa4ll\xc3\xa4 2013 Niemi nimettiin virallistettuun Suomen haastajamaajoukkueeseen, josta valittiin pelaajat hein\xc3\xa4kuun universiadeihin. Niemi valittiin joukkueeseen, joka sijoittui universiadeissa kymmenenneksi.\n_START_SECTION_\nPelityyli\n_START_PARAGRAPH_\n\xc2\xbbEi kaihtanut kovia kontakteja. Joka liigajoukkueen tarvitsema haalariosaston peluri. Puolustuspelaamisen erikoismies ja vastustajien j\xc3\xa4\xc3\xa4dytt\xc3\xa4j\xc3\xa4.\xc2\xbb _NEWLINE_(Aamulehden toimittajan arvio Niemest\xc3\xa4 kauden 2010\xe2\x80\x932011 p\xc3\xa4\xc3\xa4tytty\xc3\xa4.)_NEWLINE_Solmittuaan jatkosopimuksen Pyrinn\xc3\xb6n kanssa elokuussa 2012 joukkueen valmentaja Ville Tuominen kuvaili Nieme\xc3\xa4 "pelaajaksi, jonka voi heitt\xc3\xa4\xc3\xa4 kent\xc3\xa4lle tilanteessa kuin tilanteessa." Lis\xc3\xa4ksi Tuominen kuvaili Nieme\xc3\xa4 "kaukoheittovoimaiseksi pelaajaksi ja loistavaksi puolustajaksi"._NEWLINE_Kaudella 2014\xe2\x80\x932015 Niemest\xc3\xa4 tuli Katajan t\xc3\xa4rkeimpi\xc3\xa4 pelaajia eritoten puolustuksessa. Monipuolisena pelaajana h\xc3\xa4n on puolustanut kaikkien pelipaikkojen pelaajia.'